खुद को ही मानते हैं भगवान, 8 एक्ट्रेसेस कर चुकीं छेड़छाड़ की शिकायत
Hollywood Oscar Winner Legendary Actor Morgan Freeman Birthday Special Story; Why was Morgan Freeman so famous? How many awards has Morgan Freeman won?  रईसी में भी उनका कोई तोड़ नहीं है। 3 प्राइवेट प्लेन के मालिक मॉर्गन की कुल संपत्ति 2064 करोड़ रुपए की है। मॉर्गन नास्तिक हैं, उन्हें लगता है कि वे खुद ही भगवान हैं।
हॉलीवुड के ऑस्कर विनर लीजेंड्री एक्टर मॉर्गन फ्रीमैन आज 86 साल के हो चुके हैं। 50 सालों से हॉलीवुड में लूसी, द शॉशेंक रिडेंप्शन जैसी बेहतरीन फिल्में दे चुके मॉर्गन का एक्टिंग करियर अब भी जारी है। हालांकि वो फिल्मों से ज्यादा अपनी निजी जिंदगी के चलते चर्चा में रहते हैं। मॉर्गन पर अपनी ही पोती के शारीरिक शोषण और कत्ल के आरोप लगे हैं। हॉलीवुड की 8 एक्ट्रेसेस भी इन पर गलत तरह से छूने का आरोप लगा चुकी हैं।
पर्सनल लाइफ के विवादों के बावजूद मॉर्गन हॉलीवुड के सबसे दमदार एक्टर हैं, जिन्हें 4 ऑस्कर और 2 गोल्डन ग्लोब के नॉमिनेशन भी मिल चुके हैं। रईसी में भी उनका कोई तोड़ नहीं है। 3 प्राइवेट प्लेन के मालिक मॉर्गन की कुल संपत्ति 2064 करोड़ रुपए की है। मॉर्गन किसी पंथ और ईश्वर को नहीं मानते हैं, उन्हें लगता है कि वे खुद ही भगवान हैं।
आज मॉर्गन के जन्मदिन के खास मौके पर पढ़िए उनकी जिंदगी से जुड़ी कुछ बेहद दिलचस्प बातें-
हेयर ड्रेसर पिता ने परवरिश के लिए दादा-दादी को सौंपा
मॉर्गन फ्रीमैन का जन्म 1 जून 1937 को टेनेसी, US में हुआ था। उनके पिता मॉर्गन पोर्टरफील्ड एक बार्बर (नाई) हुआ करते थे। परिवार बेहद गरीब था तो मॉर्गन को परवरिश के लिए उनके दादा-दादी के पास भेज दिया गया। कई शहर बदले और स्कूल। मॉर्गन स्कूल के दिनों में एक्टिंग में ऐसे माहिर हो गए थे कि उन्हें स्कूल प्ले में लीड रोल दिया जाता था। 12 साल की उम्र में उन्होंने स्टेट ड्रामा कॉम्पिटिशन में जीत हासिल की। स्कूल की तरफ से उन्हें एक्टिंग में स्कॉलरशिप मिली, लेकिन उन्होंने इसे ठुकराकर यूनाइटेड स्टेट्स एयरफोर्स में एडमिशन लिया।
एयरफोर्स की नौकरी छोड़कर सीखी एक्टिंग
एयरफोर्स में मॉर्गन ने रिपेयरमैन बनकर काम किया, लेकिन 6 सालों बाद उन्हें फर्स्ट क्लास एयरमैन का पद मिल गया। कुछ समय बाद इस प्रोफेशन से असंतुष्ट होकर उन्होंने नौकरी छोड़ दी और लॉस एंजिलिस में एक्टिंग क्लासेस लेनी शुरू कर दीं। कई प्ले का हिस्सा रहने के बाद मॉर्गन ने 1980 में फिल्म ब्रुबेकर से हॉलीवुड डेब्यू किया और कई फिल्में कीं।
तब से लेकर आज तक 50 साल के फिल्मी करियर में मॉर्गन ने मिलियन डॉलर बेबी (2004), ड्राइविंग मिस डैजी (1989), लीन ऑन मी (1989), रॉबिनहुड प्रिंस ऑफ थीव्स (1991), अनफरगिवन (1992), द शॉशेंक रिडेंप्शन (1994), बैटमैन बिगेन (2005), गॉन बेबी गॉन (2007), द बकेट लिस्ट (2007), द डार्क नाइट ट्रायलॉजी (2005-2012), वॉन्टेड (2008) इन्विक्टस (2009), नाउ यू सी मी (2013), लूसी (2014) जैसी दर्जनों बेहतरीन फिल्में दी हैं।
4 ऑस्कर नॉमिनेशन और 1 अवॉर्ड
1987 की फिल्म स्ट्रीट स्मार्ट के लिए मॉर्गन को पहली बार बेस्ट सपोर्टिंग एक्टर का ऑस्कर नॉमिनेशन मिला था। आगे उन्हें फिल्म ड्राइविंग मिस डैजी और द शॉशेंक रिडेंप्शन के लिए बेस्ट एक्टर के लिए ऑस्कर में नॉमिनेट किया गया। सालों बाद 2004 में फिल्म मिलियन डॉलर बेबी के लिए मॉर्गन को पहला ऑस्कर अवॉर्ड सपोर्टिंग एक्टर के लिए मिला। 2009 में उन्हें इन्विक्टस के लिए भी ऑस्कर नॉमिनेशन मिला।
2 नाकाम शादियां, कई अफेयर और विवाद
मॉर्गन फ्रीमैन ने 22 अक्टूबर 1967 में जैनेट अदायर ब्रैडशॉ से पहली शादी की थी। ये शादी 12 सालों तक चली, लेकिन 1979 में दोनों अलग हो गए। पहले तलाक के बाद मॉर्गन ने 1984 में मिरना कोले ली से दूसरी शादी की। इस शादी से उन्हें चार बच्चे अल्फांसो, डीना, मोर्गाना और सैफोला हुए। मॉर्गन ने पहली पत्नी जैनेट की पोती इडेना हाइन्स की भी परवरिश की थी।
सौतेली पोती के साथ छेड़छाड़ करने का आरोप
2015 में मॉर्गन फ्रीमैन की सौतेली पोती इडेना हाइन्स की चाकू से गला रेतकर हत्या कर दी गई। उसकी हत्या का आरोप सबसे पहले उसके बॉयफ्रेंड लैमर डेवनपोर्ट पर लगाया गया। कोर्ट में उस लड़के की मां ने कहा कि इडेना ने मौत से पहले अपने बॉयफ्रेंड लैमर को कॉल कर बताया था कि उसके सौतेले दादा जी मॉर्गन फ्रीमैन ने उसका यौन शोषण किया है। ये आरोप लगने के बाद मॉर्गन विवादों से घिर गए थे, हालांकि जांच में पाया गया कि बॉयफ्रेंड लैमर ने ही इडेना का कत्ल किया था।
8 को-एक्ट्रेसेस ने लगाए थे गलत तरीके से छूने के आरोप
24 मई 2018 को CNN ने एक इन्वेस्टिगेशन रिपोर्ट की थी, जिसमें 18 महिलाओं से मॉर्गन के बिहेवियर पर बात की गई थी। उनमें से 8 महिलाओं ने इंटरव्यू के दौरान बताया कि मॉर्गन ने सेट पर उन्हें गलत तरीके से छुआ और महिलाओं पर भद्दे कमेंट्स किए हैं।
विवाद बढ़ने के बाद मॉर्गन ने अपना माफीनामा जारी किया था। उन्होंने लिखा था, 'जो भी शख्स मेरे साथ काम कर चुका है वो जानता है कि मैंने कभी जानबूझकर ऐसा कुछ नहीं किया है जो किसी को तकलीफ दे या जिससे उसकी बेइज्जती हो। मॉर्गन के वकील ने CNN से इस स्टोरी को हटाने और माफी मांगने को कहा था, हालांकि समय के साथ मामला शांत हो गया। वहीं एसोसिएशन ने भी मॉर्गन के खिलाफ कोई एक्शन नहीं लिया।
नशे में बड़ा हादसा हुआ तब भी फोटो क्लिक करवाते हुए कैमरामैन से किया मजाक
3 अगस्त 2008 को मॉर्गन फ्रीमैन का नशे की हालत में जोरदार एक्सीडेंट हुआ। हादसा इतना बड़ा था कि मॉर्गन और उनके साथी डैमारिस मेयर को गाड़ी काटकर सीट से बाहर निकाला गया था। हादसे के बाद भी मॉर्गन होश में थे। जब उन्हें गाड़ी से निकाला गया तो वो जख्मी हालत में खून से लथपथ थे, लेकिन इसके बावजूद भी वो तस्वीर ले रहे कैमरामैन से मजाक कर रहे थे।
इलाज के लिए मॉर्गन को हेलिकॉप्टर से रीजनल मेडिकल सेंटर ले जाया गया था। इलाज में पाया गया कि एक्सीडेंट में उनका दाहिना कंधा, हाथ और कोहनी टूट गई थी। उनके नर्व डैमेज का ऑपरेशन 4 घंटे तक चला था।
साथ बैठे आदमी ने लगाया था नशे की हालत में कार चलाने का आरोप
मॉर्गन के साथ कार में सफर कर रहे डेमोरिस मेयर ने उन पर शराब पीकर लापरवाही से गाड़ी चलाने का आरोप लगाते हुए मुकदमा दायर किया। बाद में मॉर्गन ने पैसे देकर उसके साथ केस सेटल किया था। इस हादसे के बाद से ही मॉर्गन फाइब्रोमायल्गिया से पीड़ित हैं, जिसमें ब्लड सर्कुलेशन स्लो हो जाता है। इस बीमारी के चलते मॉर्गन मेडिकल ग्लव्स पहनते हैं, जिससे उनका ब्लड सर्कुलेशन ठीक तरह चलता रहे।
3 एयरक्राफ्ट के मालिक हैं मॉर्गन फ्रीमैन
मॉर्गन पहले एयरफोर्स में रह चुके थे। नौकरी छोड़ने के बावजूद वो 65 की उम्र में प्राइवेट पायलट लाइसेंस लेने में कामयाब हुए और उन्होंने 3 प्राइवेट एयरक्राफ्ट खरीदे। उनके पास सेसना सिटेशन 501, सेसना 414 और एमिवेस्ट SJ 30 एयरक्राफ्ट हैं। मॉर्गन के हॉलीवुड और मिसिसिपी में कई घर हैं, वहीं इनकी नेटवर्थ 2,040 हजार करोड़ रुपए है।
शुरुआती करियर में मॉर्गन को हर फिल्म के 5 मिलियन डॉलर मिलते थे, हालांकि अब वो एक फिल्म के 30 मिलियन डॉलर (247 करोड़ रुपए) चार्ज करते हैं।
मधुमक्खी के संरक्षण का काम करते हैं मॉर्गन
दुनियाभर में मधुमक्खियों की संख्या कम होने पर US सरकार ने चिंता व्यक्त की थी। मधुमक्खियों को मारने पर US में पूर्णतः बैन लगा दिया गया। 2014 में मॉर्गन फ्रीमैन ने अपने 124 एकड़ खेतों में 26 स्पेशल मधुमक्खियों के छत्ते इंपोर्ट करवाए और उनके संरक्षण के काम में जुट गए। मॉर्गन के पास इस समय अनगिनत मधुमक्खियां हैं, हालांकि वो इससे बनने वाले शहद से बिजनेस नहीं करते। उनका कहना है कि वो सिर्फ मधुमक्खियों को पालने के लिए उन्हें अपने खेत में रखते हैं, जिससे उन्हें बचाया जा सके।
मॉर्गन को गार्डनिंग का भी शौक है। वो अपने खेतों पर मधुमक्खी फ्रेंडली लैवेंडर, क्लोवर के पौधे और मैग्नोलिया पेड़ भी लगाते हैं। बीतते सालों के साथ मॉर्गन और मधुमक्खियों का ऐसा रिश्ता बन चुका है कि वो जब खेत पर जाते हैं तो उन्हें मधुमक्खियों के काटने के डर से सूट भी नहीं पहनना पड़ता।
भगवान पर विश्वास नहीं रखते मॉर्गन फ्रीमैन, कहा था- मैं ही भगवान हूं
एक इंटरव्यू के दौरान मॉर्गन फ्रीमैन से पूछा गया था कि क्या वो भगवान पर विश्वास रखते हैं। इस पर उन्होंने कहा था, ये एक कठिन सवाल है, क्योंकि मैंने शुरुआत से ही कहा है कि मुझे लगता है कि हमने भगवान को बनाया है। मुझे लगता है कि मैं ही भगवान हूं।
रंगभेद के खिलाफ बयान देकर रहे सुर्खियों में
साल 2005 में मॉर्गन रंगभेद के खिलाफ आवाज उठाकर विवादों में घिर गए थे। उन्होंने ब्लैक हिस्ट्री मंथ मनाने के खिलाफ बयान देते हुए कहा था- मुझे किसी ब्लैक हिस्ट्री मंथ की जरूरत नहीं है, ये अमेरिका का इतिहास है। दुनिया में कहीं भी व्हाइट हिस्ट्री मंथ क्यों नहीं मनाया जाता है। मॉर्गन का मानना है कि रंगभेद खत्म करने के लिए सबसे पहले उसके बारे में बात करनी बंद करनी पड़ेगी।
केरल के हॉस्पिटल में स्किन कैंसर के पोस्टर में लगी मॉर्गन की तस्वीर, हॉस्पिटल को मांगनी पड़ी माफी
2022 में केरल के कोझिकोड राज्य के वडकारा कोऑपरेटिव हॉस्पिटल ने एक बोर्ड में मॉर्गन फ्रीमैन की तस्वीर का इस्तेमाल किया था। मॉर्गन की तस्वीर के नीचे लिखा था, अपनी स्किन के दाग-धब्बे और मस्से को आसानी से हटाएं। कैंसर और खराब स्किन दिखाने की जगह ऑस्कर विनिंग एक्टर की तस्वीर लगाने पर अस्पताल पर रंगभेद के आरोप लगे। विवाद बढ़ने के बाद अस्पताल को नोटिस मिला था, जिसके बाद उन्होंने इस लापरवाही के लिए माफी मांगी थी।
